Subject: Väärismetalltoodete seaduse, riigilõivuseaduse ja seadme ohutuse seaduse muutmise seaduse eelnõu (363 SE) menetlemine Riigikogus
From: "Kaido Rosin" <[email-masked]>
To: <[email-masked]>, <[email-masked]>, <[email-masked]>, <[email-masked]>,Eesti Tööandjate Keskliit <[email-masked]>, <[email-masked]>, <[email-masked]>, "TTJA" <[email-masked]>, <[email-masked]>
Cc: "Riigikogu Kantselei" <[email-masked]>, "Kaido Rosin" <[email-masked]>
Date: Fri, 23 Feb 2024 13:13:04 +0200

Austatud koostööpartner

Vabariigi Valitsus algatas Riigikogus väärismetalltoodete seaduse,
riigilõivuseaduse ja seadme ohutuse seaduse muutmise seaduse eelnõu (363
SE
<https://www.riigikogu.ee/tegevus/eelnoud/eelnou/de4f5aed-cbdd-4a28-ab93-a
24d91b4c759/vaarismetalltoodete-seaduse-riigiloivuseaduse-ja-seadme-ohutus
e-seaduse-muutmise-seadus> ) ja eelnõu juhtivkomisjoniks on
majanduskomisjon.

Eelnõu tutvustus: Eelnõuga kaotatakse kuld- ja hõbetoodete valmistajatele,
sissevedajatele ja müüjatele tänapäeval ebamõistlikuks muutunud piirangud.
Väärismetalltoodete valmistajad ja sissevedajad peavad kandma tootele oma
nimemärgise, mis tuleb registreerida riiklikus nimemärgise registris.
Eelnõuga võimaldatakse nimemärgise andmete elektroonilist esitamist ning
selle registreeringu kehtivust pikendatakse ühelt aastalt kümnele. Samuti
kaotatakse füüsiliste näidiste esitamise nõue. Vähendatakse ka
müügidokumendil esitatavate andmete mahtu, näiteks toote massi esitamine
pole enam kohustuslik. Eelnõuga tunnistatakse kehtetuks
väärismetalltoodete jaemüügi piirangud. Seletuskirjas märgitakse, et
praegu ei tohi näiteks väärismetallist kellasid ja kuldehteid müüa
tänavakaubanduses, turul, koduuksemüügil, avalikul üritusel ega kioskis,
edaspidi on see lubatud. Praegune keeld end praktikas enam ei õigusta,
kuna võrreldes 20. aasta taguse ajaga on tarbijakaitseõigus edasi arenenud
ja kehtestatud on mh ebaausate kauplemisvõtete regulatsioon, mis kaitseb
tarbija ostutehinguid laiemalt. Nimemärgise tasumise riigilõivu
suurendatakse 20-lt 30-le eurole ja 2004. aastast pärinevat sunniraha
määra 640-lt 9600 eurole. Nimemärgiste registreerimine viiakse AS
Metrosertist TTJAsse, kus on parem tehniline võimekus ja ka sisuline
pädevus. Tehakse tehnilisi muudatusi ka seadme ohutuse seaduses, kus
edaspidi peab ettevõtja seadmetöö majandustegevusteate esitamisel juurde
lisama ka kompetentse isiku kinnituse, kus isik kinnitab, et on teadlik
oma seotusest ettevõtjaga ja vastutab ettevõttes seadmetöö tegemise eest.

Eelnõu läbis Riigikogus esimese lugemise 14. veebruaril.

Kogu eelnõu menetlusega seonduv teave, samuti teave komisjonile eelnõuga
seoses laekunud arvamuste ja ettepanekute ning vastutava Riigikogu liikme
ja ametniku ning kaasatud isikute kohta on leitav
<https://www.riigikogu.ee/tegevus/eelnoud/eelnou/de4f5aed-cbdd-4a28-ab93-a
24d91b4c759/vaarismetalltoodete-seaduse-riigiloivuseaduse-ja-seadme-ohutus
e-seaduse-muutmise-seadus> eelnõu kaardilt parlamendi veebilehel.

Teavitatud organisatsioonid: Eesti Linnade ja Valdade Liit, AS Metrosert,
Eesti Kulla- ja Kellaliit, Eesti Kaubandus-Tööstuskoda, Eesti Tööandjate
Keskliit, Eesti Väike- ja Keskmiste Ettevõtjate Assotsiatsioon, Eesti
Metallikunstnike Liit, Tarbijakaitse ja Tehnilise Järelevalve Amet ning
Eesti Tarbijakaitse Liit.

Lugupidamisega

Kaido Rosin

Riigikogu majanduskomisjoni nõunik-sekretariaadijuhataja

T: +372 631 6433

M: +372 5349 6433

Riigikogu. Lossi plats 1a, 15165 Tallinn.

www.riigikogu.ee <http://www.riigikogu.ee>